Gemeenskap staan saam tydens Parys-kragkrisisArgieffoto. Inwoners van Parys in die Vrystaat moes sedert Maandag sonder krag en water oor die weg kom nadat ŉ skakelaar by ŉ substasie in die dorpie ontplof het. DA-raadslid Johan Roos het Woensdag aan Maroela Media gesê ŉ aantal faktore het tot die ontploffing bygedra. “Hier word gereeld kragkabels gesteel wat ekstra druk op die verouderde stelsel plaas,” het Roos gesê. “Boonop was daar nog Maandag beurtkrag ook voor die skakelaar ontplof het. Daarna was die hele dorp sonder krag, en sonder krag kan die waterpompe nie werk nie.” Roos het gesê kenners is dadelik ontbied, en daar is aanvanklik vasgestel dat die kragonderbreking tot Vrydag kon voortduur. “Die grootste probleem was water. Ons het gelukkig baie hulp van die landelike gemeenskap gekry en boere het water na die dorp en kernpunte, soos die hospitaal, aangery. Plaaslike sakemanne het ook probeer help waar hulle kan.” Sommige pasiënte is van die plaaslike hospitaal na ŉ nabygeleë hospitaal oorgeplaas. “Dit was hartroerend om te sien hoe die hele gemeenskap, selfs die polisie, sakelui, GPF, amptenare van die Ngwathe-munisipaliteit, die provinsiale regering en Eskom saamgestaan het om die probleem op te los,” het Roos gesê. “Tegnici het al om die uur gewerk en die kragtoevoer is Woensdagoggend teen 04:00 herstel.” Roos het gesê daar is nog klein probleme wat sporadiese kragonderbrekings kan veroorsaak, en dit gaan nog ŉ ruk neem vir die opgaardamme om vol te loop. “Dit het ŉ krisis gekos om bewusmaking te skep. Die probleme wat ervaar is, kan nou behoorlik aangespreek word om te verhoed dat so iets weer gebeur,” het hy bygevoeg. Hy het gesê daar is reeds sprake dat die polisie meer roetine patrollies by die substasie gaan doen om kabeldiefstal te bekamp. “Daar is ook ernstige sprake om ŉ kragopwekker aan te skaf wat die waterprobleem sal oplos as daar nie krag is nie, veral met beurtkrag wat ŉ daaglikse deel van ons lewens word.” Roos was vol lof vir die gemeenskap en rolspelers, vir al die nuwe munisipale bestuurder Lucky Kamolane, oor hoe hy die situasie hanteer het.